Operasjon Rype

Operasjon Rype var kodenavnet på en amerikansk fallskjermstyrke som opererte ut fra Gjefsjøen fjellgård i Snåsa de siste månedene av andre verdenskrig, våren 1945.

Historie 
Gruppen tilhørte the Norwegian Operations Group (NORSO). Den 24. mars dro gruppen med åtte firemotors B-24 fly fra Harrington flyplass i England og hoppet ut i fallskjerm over Snåsafjella. Operasjonen opprettet base på Gjefsjøen fjellgård ved Gjevsjøen.  Rype var den eneste amerikanskledede operasjonen på norsk jord under andre verdenskrig. Styrken tilhørte organisasjonen The Office of Strategic Services (OSS), forløperen til U.S. Central Intelligence Agency (CIA) og ble ledet av senere CIA-sjef William Colby. Soldatene var rekruttert fra Bataljon 99 (99th Batallion Separate) US Army, en bataljon som var opprettet i 1942 for å drive geriljaaksjoner bak fiendens linjer. Styrken i Snåsafjella var hovedsakelig norskamerikanere og nordmenn som hadde havnet i USA i løpet av krigen. Operasjon Rype var US Armys første og eneste kombinerte ski- og fallskjermoperasjon.

Det var en krevende jobb sette inn, forsterke og forsyne disse gruppene fra lufta. Flyene måtte operere på kanten av sin rekkevidde og navigere under utfordrende vinterforhold. Forsterket av norske motstandsfolk og personell fra Operasjon Woodlark deriblant Herbert Helgesen sprengte de Tangen bru sør for Snåsa,15. april. Operasjonen ble vellykket og de unngikk å komme i direkte kamp med tyske styrker. Den 23. april sprengte de 2,5 km med jernbane i Lurudalen, nord for Snåsa. Også denne operasjonen var vellykket, men på hjemveien måtte de sette ut snubletråder koblet til sprengladninger for å sinke de tyske styrkene som fulgte etter dem. Om aksjonene var av betydning for slutten av krigen er historikere uenige om, men operasjonene står likevel som en menneskelig og militær bragd i frihetens tjeneste. Under et av toktene styrtet et fly på Plukkutjønnfjellet som ligger nordvest for Gjefsjøen. Alle de 12 ombord omkom. På stedet der flyet styrtet ble det i 1949 reist en minnebauta. Påskeaften den 30. mars styrtet nok et fly ved Waliwall ved Kirkwall på Orknøyene. Det var på retur fra et mislykket tokt til "Operasjon Rype" i Snåsa og 13 av de 14 ombord omkom. 

Få dager før frigjøringen kom det en tysk patrulje til Gjefsjøen. Det kom til trefninger mellom tyskerne og sabotørene og alle de fem tyske soldatene ble drept, mens en nordmann ble såret. Krigen gikk mot slutten og den 1. mai i fikk NORSO-gruppen beskjed om at de ikke skulle angripe flere mål. Rype-gruppen fikk senere beskjed om å dra til Steinkjer for å delta i avvæpningen av tyske styrker. Tyskerne hadde kapitulert og den andre verdenskrig var over.

Bygningen som ble benyttet som hovedkvarter for Operasjon Rype var under restaurering fra 2018 av foreningen OSS Gjefsjøen og ble planlagt ferdigstilt i 2021. Bygget ble ferdigstilt 4. september 2021.

Til minne 
En av Heimevernets innsatsstyrker, Innsatsstyrke RYPE ble opprettet som del av Trøndelag Heimevernsdistrikt 12 i 2005. Denne fikk navnet «Rype» etter aksjonen under andre verdenskrig.

Foreningen OSS Gjefsjøen har som formål å ivareta og formidle historien om Operasjon Rype som i sluttfasen av andre verdenskrig opererte ut fra sin base på Gjefsjøen fjellgård i Snåsa. Bygget som ble benyttet som hovedkvarter for Operasjon Rype restaureres og skal ivaretas i den originale fremtoning fra da Operasjon Rype ble gjennomført.

Litteratur 

 Sigvart Tøsse. «Sabotasjen mot jernbanen i Nord-Trøndelag under 2. verdenskrig» I: Nord-Trøndelag historielags årbok 1983
 Jarle Skjei (red.). Operasjonene Woodlark og Rype : et 50-årsminne. Snåsa kommune, 1995. ISBN 82-992976-1-3
 Kåre Olav Solhjell. Fra krig til fred : Fokus på Snåsa og Nord-Trøndelag. Boksmia forlag, 2001. ISBN 82-91871-12-4
 Frode Lindgjerdet Kampen om Nordlandsbanen 1944–45, Ares Forlag, 2016 ISBN 9788292938508
 Helge Kjenstad og Alfred Andersson Gjevsjøgubben Alfred Andersson, Grøndahl og Dreyer 1983, ISBN 13-9788250406537
Earl, David (2011). Almost home. Hanover Publications. ISBN 978-0952392811.

Referanser

Eksterne lenker 

 
 https://web.archive.org/web/20131103115757/http://www.snasa.no/jorstadelva-krigsminne/
 https://www.gjefsjo.no/ Gjefsjøen Fjellgård

Norge under andre verdenskrig
Allierte operasjoner under andre verdenskrig